Efter omkring en halv times biljagt fik Nordjyllands Politi fat i gerningsmanden.

En 40-årig mand fra Aalborg forsøgte mandag eftermiddag at flygte fra politiet i en Audi. Det oplyser vagtchef hos Nordjyllands Politi Jess Falberg. Politiet fik færden af bilisten, efter en kvinde havde ringet og advaret dem om, at den 40-årige mand slingrede rundt på vejen i Vesthimmerland. Da Nordjyllands Politi slog bilen op, kunne de konstatere, at den var meldt stjålet fra en adresse i Aalborg. Kørte 200 i timen på landevejen Klokken 14.44 indledte Nordjyllands Politi jagten på den stjålne Audi. Hele seks patruljer var i hælende på den 40-årige mand, der kørte op mod 200 kilometer i timen på landevejen. Klokken 15.15 lykkedes det politiet at få stoppet bilen, efter føreren trykkede på bremsen på Bjørnstrupvej i Sondrup nord for Aars. - Herefter anholder vi gerningsmanden. Det viser sig, at der også er nogle tyvekoster i bilen, så vi har både oprettet nogle indbrudssager samt nogle færdselssager, siger Jess Falberg, der er vagtchef hos Nordjyllands Politi. Vagtchefen oplyser videre, at manden formentligt skal fremstilles i løbet af tirsdagen.